In omnibus solemnitatibus duodecim lectionum eorum sanctorum in quorum honore dedicata sunt altaria quæ sunt (208) in membris ecclesiæ et [ad] quæ conventus commode potest ire, fit processio ad ipsa altaria in vesperis atque laudibus et cantatur resp. et ante collectam dicitur cum tono Dominus vobiscum. Cantatur etiam ibi missa matutinalis, quanquam sæpe sit alterius proprietatis, nisi sit pro defuncto, quemadmodum sæpe evenit, ut cum festivitas duodecim lectionum accidat et alia trium lectionum. Fit quoque processio ad Crucifixum in Pascha totis octo diebus, in Pentecoste similiter et etiam omnibus dominicis totius anni præter a dominica Adventus Domini prima usque ad crastinum octavarum Epiphaniæ, et a dominica in Passione Domini usque in Pascha, et præter præfatas festivitates. Simili modo etiam fit processio ad Sanctam Mariam in Natali Domini totis octo diebus et in Epiphania prima et octava die, et in festis ipsius, et in omnibus dominicis totius anni, exceptis iis de quibus præscripsimus, in quibus consuetudinaliter post vesperas fit processio.